Document ID: 32008D0860

KOMISIJAS LĒMUMS
(2008. gada 29. oktobris)
par Kopienas finansiālo ieguldījumu dalībvalstu izstrādātajās zvejas kontroles, inspekcijas un uzraudzības programmās 2008. gadam
(izziņots ar dokumenta numuru K(2008) 6262)
(2008/860/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 22. maija Regulu (EK) Nr. 861/2006, ar ko nosaka Kopienas finanšu pasākumus kopējās zivsaimniecības politikas īstenošanai un jūras tiesību jomā (1), un jo īpaši tās 21. pantu,
tā kā:
(1)
Dalībvalstis ir iesniegušas Komisijai savu zvejas kontroles programmu 2008. gadam kopā ar pieteikumiem Kopienas finansiālā ieguldījuma saņemšanai saistībā ar šajā programmā ietverto projektu īstenošanas izdevumiem.
(2)
Pieteikumi par darbībām, kas uzskaitītas Regulas (EK) Nr. 861/2006 8. panta a) punktā, var dot tiesības uz Kopienas finansējuma saņemšanu.
(3)
Kopienas finansējuma saņemšanas nolūkā iesniegtajiem pieteikumiem jāatbilst Komisijas Regulas (EK) Nr. 391/2007 noteikumiem (2).
(4)
Ir lietderīgi noteikt Kopienas finansiālā ieguldījuma maksimālo apmēru un likmi, ievērojot Regulas (EK) Nr. 861/2006 15. pantā noteiktos ierobežojumus, kā arī šā ieguldījuma piešķiršanas nosacījumus.
(5)
Automātiskajām lokalizācijas ierīcēm, lai par tām varētu saņemt minēto finansiālo ieguldījumu, jāatbilst prasībām, kas paredzētas Komisijas 2003. gada 18. decembra Regulā (EK) Nr. 2244/2003, ar ko nosaka sīki izstrādātus noteikumus attiecībā uz kuģu satelītnovērošanas sistēmām (3).
(6)
Šajā lēmumā paredzētie pasākumi ir saskaņā ar Zvejniecības un akvakultūras komitejas atzinumu,
IR PIEŅĒMUSI ŠO LĒMUMU.
1. pants
Lēmuma priekšmets
Šajā lēmumā paredzēts Kopienas 2008. gada finansiālais ieguldījums to izmaksu segšanā, kas dalībvalstīm 2008. gadā radušās, ieviešot uzraudzības un kontroles sistēmas, kuras piemērojamas saistībā ar kopējo zivsaimniecības politiku, kā minēts Regulas (EK) Nr. 861/2006 8. panta a) punktā. Tajā noteikts Kopienas finansiālā ieguldījuma apmērs katrai dalībvalstij, Kopienas finansiālā ieguldījuma likme un piešķiršanas nosacījumi.
2. pants
Nesamaksāto saistību nokārtošana
Dalībvalstis nodrošina, ka visus maksājumus, attiecībā uz kuriem pieprasīts atlīdzinājums, attiecīgā dalībvalsts veic līdz 2012. gada 30. jūnijam. Maksājumi, kurus dalībvalsts veic pēc šā termiņa beigām, netiek atlīdzināti. Ar šo lēmumu saistītās budžeta apropriācijas atceļ vēlākais līdz 2013. gada 31. decembrim.
3. pants
Jaunās tehnoloģijas un IT tīkli
Izdevumus, kas radušies, iegādājoties un uzstādot datoru iekārtas un sniedzot ar tām saistīto tehnisko palīdzību, kā arī ierīkojot IT tīklus, lai notiktu efektīva un droša datu apmaiņa saistībā ar zvejas darbību uzraudzību, kontroli un pārraudzību, kompensē ar finansiālu ieguldījumu 50 % apmērā no attaisnotajiem izdevumiem, ievērojot I pielikumā noteiktos ierobežojumus.
4. pants
Automātiskās lokalizācijas ierīces
1. Izdevumus, kas radušies, iegādājoties automātiskās lokalizācijas ierīces un aprīkojot ar tām zvejas kuģus, lai zvejas uzraudzības centrs ar kuģu satelītuzraudzības sistēmas (VMS) palīdzību tos varētu novērot no attāluma, kompensē ar finansiālu ieguldījumu, kura maksimālais apmērs ir EUR 4 500 par kuģi, ievērojot II pielikumā noteiktos ierobežojumus.
2. Šā panta 1. punktā paredzētās maksimālās summas EUR 4 500 robežās pirmos EUR 1 500 no attaisnotajiem izdevumiem kompensē ar finansiālu ieguldījumu 100 % apmērā.
3. Kopienas finanšu ieguldījums attaisnotajiem izdevumiem no EUR 1 500 līdz EUR 4 500 vienam kuģim nepārsniedz 50 % no šiem izdevumiem.
4. Lai varētu saņemt finansiālo ieguldījumu, automātiskajām lokalizācijas ierīcēm jāatbilst Regulas (EK) Nr. 2244/2003 prasībām.
5. pants
Elektroniskās reģistrēšanas un ziņošanas sistēmas
Izdevumus, kas radušies, iegādājoties un uzstādot elektroniskās reģistrēšanas un ziņošanas sistēmas (ERS) zvejas uzraudzības centrā un sniedzot ar tām saistīto tehnisko palīdzību, lai notiktu efektīva un droša datu apmaiņa saistībā ar zvejas darbību uzraudzību, kontroli un pārraudzību, kompensē ar finansiālu ieguldījumu 50 % apmērā no attaisnotajiem izdevumiem, ievērojot III pielikumā noteiktos ierobežojumus.
6. pants
Elektroniskās reģistrēšanas un ziņošanas ierīces
1. Izdevumus, kas radušies, iegādājoties ERS ierīces un aprīkojot ar tām zvejas kuģus, lai kuģi varētu elektroniski reģistrēt un paziņot zvejas uzraudzības centram datus par zvejas darbībām, kompensē ar finansiālu ieguldījumu, kura maksimālais apmērs ir EUR 4 500 par kuģi, ievērojot IV pielikumā noteiktos ierobežojumus.
2. Kompensējot izdevumus, kas radušies, iegādājoties ERS ierīces un aprīkojot ar tām zvejas kuģus, finansiālā ieguldījuma likme 1. punktā noteiktās maksimālās summas EUR 4 500 ietvaros ir 75 %.
3. Lai par ERS ierīcēm varētu saņemt finansiālu ieguldījumu, tām jāatbilst Padomes Regulā (EK) Nr. 1966/2006 (4) un Komisijas Regulā (EK) Nr. 1566/2007 (5) noteiktajām prasībām.
7. pants
Izmēģinājuma projekti
Izdevumus, kas radušies saistībā ar jaunu kontroles tehnoloģiju izmēģinājuma projektiem, kompensē ar finansiālu ieguldījumu 50 % apmērā no attaisnotajiem izdevumiem, ievērojot V pielikumā noteiktos ierobežojumus.
8. pants
Mācības
Izdevumus, kas radušies saistībā ar mācību un apmaiņas programmām, kuras paredzētas par zvejas darbību uzraudzību, kontroli un pārraudzību atbildīgajiem ierēdņiem, kompensē ar finansiālu ieguldījumu 50 % apmērā no attaisnotajiem izdevumiem, ievērojot VI pielikumā noteiktos ierobežojumus.
9. pants
Izdevumu novērtēšana
Izdevumus, kas radušies, ieviešot sistēmu kopējās zivsaimniecības politikas kontroles izdevumu novērtēšanai, kompensē ar finansiālu ieguldījumu 50 % apmērā no attaisnotajiem izdevumiem, ievērojot VII pielikumā noteiktos ierobežojumus.
10. pants
Semināri un plašsaziņas līdzekļu izmantošana
Izdevumus, kas radušies saistībā ar tādām iniciatīvām, tostarp semināru rīkošanu un plašsaziņas līdzekļu izmantošanu, kuru mērķis ir uzlabot zvejnieku un citu ieinteresēto aprindu, piemēram, inspektoru, prokuroru un tiesnešu, kā arī plašas sabiedrības izpratni par nepieciešamību apkarot bezatbildīgu un nelikumīgu zveju, un kopējās zivsaimniecības politikas noteikumu izpildes izdevumus kompensē ar finansiālu ieguldījumu 75 % apmērā no attaisnotajiem izdevumiem, ievērojot VIII pielikumā noteiktos ierobežojumus.
11. pants
Zvejas patruļkuģi un patruļlidmašīnas
1. Izdevumus, kas dalībvalstīm radušies saistībā ar tādu kuģu un gaisakuģu iegādi un modernizēšanu, kurus dalībvalstu kompetentās iestādes izmanto zvejas darbību inspicēšanai un pārraudzībai, kompensē ar finansiālu ieguldījumu 50 % apmērā no attaisnotajiem izdevumiem, ievērojot IX pielikumā noteiktos ierobežojumus.
2. Finansiālā ieguldījuma apmēru, kurš katrai dalībvalstij ir precizēts IX pielikumā, aprēķina, pamatojoties uz dalībvalstu deklarācijām par to, cik lielu procentuālo daļu darbībā pavadītā laika attiecīgais kuģis vai gaisakuģis ir izmantots inspekcijas un pārraudzības vajadzībām.
12. pants
Šis lēmums ir adresēts dalībvalstīm.
Briselē, 2008. gada 29. oktobrī

Labels: 11
8
6
12
15